Document ID: 32002D0470

Kommissionens beslutning
af 20. juni 2002
om særlige betingelser for import af forarbejdede eller frosne toskallede bløddyr, pighuder, sækdyr og havsnegle fra Japan
(meddelt under nummer K(2002) 2198)
(EØS-relevant tekst)
(2002/470/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr(1), senest ændret ved direktiv 97/79/EF(2), særlig artikel 9, stk. 3, litra b), og
ud fra følgende betragtninger:
(1) Kommissionen har foretaget en inspektion i Japan for at undersøge betingelserne for produktion, forarbejdning, oplagring og forsendelse af toskallede bløddyr til EF.
(2) Ifølge Japans lovgivning har "Inspection and Safety Division" (ISD) i "Ministry of Health, Labour and Welfare" ansvaret for sundhedskontrol af toskallede bløddyr, pighuder, sækdyr og havsnegle og for overvågning af de hygiejne- og sundhedsmæssige betingelser for produktionen heraf. Den samme lovgivning giver ISD beføjelser til at tillade eller forbyde høstning af toskallede bløddyr, pighuder, sækdyr og havsnegle i visse områder.
(3) ISD og dets laboratorier er i stand til effektivt at føre kontrol med, om den gældende lovgivning i Japan overholdes.
(4) De ansvarlige myndigheder i Japan har forpligtet sig til regelmæssigt og hurtigt at meddele Kommissionen oplysninger om forekomst af plankton indeholdende toksiner i høstområder.
(5) De ansvarlige myndigheder i Japan har officielt givet garanti for opfyldelsen af kravene i kapitel V i bilaget til direktiv 91/492/EØF og af krav svarende til dem, som er foreskrevet ved nævnte direktiv for klassificering af produktions- og genudlægningsområder, godkendelse af ekspeditionscentre og rensningsanlæg samt kontrol med folkesundheden og overvågning af produktionen.
(6) Japan kan optages på listen over tredjelande, der opfylder betingelserne for ligestilling, jf. artikel 9, stk. 3, litra a), i direktiv 91/492/EØF.
(7) Japan ønsker til EF at eksportere frosne eller forarbejdede toskallede bløddyr, pighuder, sækdyr og havsnegle, som er blevet steriliseret eller varmebehandlet i overensstemmelse med kravene i Kommissionens beslutning 93/25/EØF(3), ændret ved beslutning 97/275/EF(4). Med henblik herpå bør de produktionsområder, hvorfra der kan høstes og til EF eksporteres toskallede bløddyr, pighuder, sækdyr og havsnegle, udpeges.
(8) De særlige importbetingelser bør ikke tilsidesætte beslutninger, der er truffet i henhold til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter(5), senest ændret ved direktiv 98/45/EF(6).
(9) På baggrund af resultaterne af inspektionen er Kommissionens beslutning 92/91/EØF af 6. februar 1992 om visse beskyttelsesforanstaltninger over for kammuslinger fra Japan(7), senest ændret ved beslutning 94/206/EF(8), Kommissionens beslutning 94/205/EF af 8. april 1994 om særlige importbetingelser for frosne eller forarbejdede kammuslinger og andre Pectinidae fra Japan(9), senest ændret ved beslutning 95/81/EF(10), og Kommissionens beslutning 95/119/EF af 7. april 1995 om visse beskyttelsesforanstaltninger over for fiskerivarer med oprindelse i Japan(11), senest ændret ved beslutning 95/537/EF(12), forældet og bør ophæves.
(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
"Inspection and Safety Division" (ISD) i "Ministry of Health, Labour and Welfare" er den myndighed i Japan, der er ansvarlig for at kontrollere, at toskallede bløddyr, pighuder, sækdyr og havsnegle opfylder kravene i direktiv 91/492/EØF, og for at attestere dette.
Artikel 2
Forarbejdede eller frosne toskallede bløddyr, pighuder, sækdyr og havsnegle til konsum med oprindelse i Japan skal stamme fra et af de godkendte produktionsområder, der er opført i bilaget til denne beslutning.
Artikel 3
Beslutning 92/91/EØF, 94/205/EF og 95/119/EF ophæves.
Artikel 4
Denne beslutning anvendes fra den 24. juni 2002.
Artikel 5
Denne beslutning er rettet til medlemsstaterne.
Udfærdiget i Bruxelles, den 20. juni 2002.

Labels: 17
0
3
6
18